РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/57-23

23. март 2023. године

Б е о г р а д

**З А П И С Н И К**

**ДЕВЕТЕ СЕДНИЦЕ ОДБОРА ЗА OБРАЗОВАЊЕ, НАУКУ,**

**ТЕХНОЛОШКИ РАЗВОЈ И ИНФОРМАТИЧКО ДРУШТВО**

**ОДРЖАНЕ 21. МАРТА 2023. ГОДИНЕ**

Седница је почела у 10,00 часова.

Седници је председавао проф. др Марко Атлагић, председник Одбора.

Седници су присуствовали чланови Одбора: др Живан Бајић, Жика Бујуклић, Дејана Васић, Љубинко Ђурковић, Наташа Ивановић, проф. др Бранимир Јованчићевић, Ђорђе Косанић, Мирка Лукић Шаркановић, Зоран Лутовац, Татјана Медвед, Драгана Миљанић, Ратко Николић, проф. др Владимир Обрадовић, проф. др Ђорђе Павићевић и Стојан Раденовић.

Седници није присуствовао проф. др Јахја Фехратовић члан Одбора, нити његов заменик.

Седници су присуствовали представници: Министарства просвете: проф. др Маријана Дукић Мијатовић, државна секретарка, проф. др Ивица Радовић, државни секретар, др Александар јовић, помоћник министра за међународну сарадњу и европске интеграције и проф. др Бојан Тубић, помоћник министра за високо образовање.

Проф. др Марко Атлагић, председник Одбора отворио је 9. седницу Одбора за образовање, науку, технолошки развој и информатичко друштво и поздравио присутне представнике министарстава који присуствују седници.

Пре гласања за предложени дневни ред за реч се јавио Владимир Обрадовић, члан Одбора и предложио допуну дневног реда тачком која се односи на доношење закључка, како би се осудила недавна стигматизација и таргетирање професора са Факултета политичких наука у Београду.

Зоран Лутовац се сложио са предлогом Владимира Обрадовића за предлог допуне дненог реда и истакао да Одбор мора да реагује на ситуацију која се догодила на Факултету политичких наука.

Проф. др Марко Атлагић, председник Одбора, је након предлога чланова Одбора за допуну дневног реда предложио да пре свега Министарство обави све потребне кораке из своје надлежности и да Одбору поднесе извештај, након чега Одбор треба, на основу утврђених чињеница заузме став. Председник је предложио да Владимир Обрадовић и Зоран Лутовац, за следећу седницу, у писаној форми, поднесу овај предлог.

Владимир Обрадовић је предложио да се исти захтев за писани извештај достави и Министарству унутрашњих послова, коме је овај случај већ пријављен.

Зоран Лутовац је изнео свој став, да поред извештаја министарстава овај чин треба осудити у начелу.

Бранимир Јованчићевић нагласио је да је дужност Одбора да одреагује по овом питању и то на више нивоа. Предложио је да се оформи комисија, која би била састављена од високих представника Министарства и од професора универзитета, који су чланови скупштинског Одбора.

Проф. др Ђорђе Павићевић сматра да је ова ситуација била само кулминација нечега што већ дуже време траје. По његовом мишљењу, на неки начин и у некој форми мора да се нађе начин да се реагује на овај случај, јер ће се овакве ствари догађати и у будућем периоду.

Зоран Лутовац се сагласио са проф. др Ђорђем Павићевићем и истакао да треба пустити Министарство да се бави својим делом посла, а да Одбор треба да се огласи и осуди овај немио догађај. Уколико Одбор не реагује одмах, овакви случајеви ће се дешавати широм Србије и на другим факултетима.

Проф. др Марко Атлагић је истакао да овај Одбор неће радити посебно, без консултовања Министарства просвете и предложио да се Одбор писаним путем обрати Министарству, након писане иницијативе чланова Одвора.

Проф. др Ђорђе Павићевић, је истакао да ово тело није у обавези да ради на основу извештаја министарства, иако је то лепа пракса сарадње, али да не треба сами себе да одузимају овлашћења која имају.

Др Зоран Лутовац је истакао да ово превазилази надлежност министарства, јер се оно бави одређеним сегментом, као и да је у овом счучају реч о нечему што иде ван граница министарства (претње, таргетирање људи, улажење у аутономију факултета) и да Одбор треба да има став о томе.

Маријана Дукић Мијатовић, државна секретарка Министарства просвете, се сложила са предлогом проф. др Марка Атлагића, председника Одбора, да Министарство не треба да изводи закључке о овом случају који се догодио, већ да утврди чињенице тим поводом. Државна секретарка је истакла да је поводом овог случаја надлежно Министарство просвете, у контексту чињенице, да је у питању високошколска установа. Предложила је да Одбор поред Министасртва просвете, затражи и извештај и од Министарства науке, технолошког развоја и иновација.

Проф. др Марко Атлагић, је предложио да се ово стави на дневни ред на следећој седници Одбора, која ће бити сазвана у врло кратком року, чим се добију тражени извештаји министарстава а да се пре тога Зоран Лутовац и Владимир Обрадовић обрате Одбору писсаним путем.

Зоран Лутовац је истакао да нема ништа против предлога председника Одбора, али сматра да се мора у овом тренутку огласити о овој појави, без обзира на утврђивање чињеничног стања., као и да се већ касни са том реакцијом.

Владимир Обрадовић је истакао да је у свом предлогу закључка предложио две ствари. Прва ствар је да се овај чин осуди а други део предлога, да се затраже извештаји од надлежних институција шта се по том питању учинило.

Проф. др Марко Атлагић је изнео свој став да Одбор мора да ради на основу званичних извештаја и да Одбор не сме давати неаргументоване оцене.

Татјана Медвед је подржала став проф др Марка Атлагића и навела да би Одбор донео одлуку да осуди неког, превасходно мора да има тачне, проверене званичне информације.

Бранимир Јованчићевић је истакао да су се сви сложили да постоји проблем и да су потребне додатне информације од министарстава.

Проф. др Марко Атлагић је поновио свој предлог да се проф Обрадовић и проф Лутовац писаним путем обрате Одбору и иницирају нову седницу, а у међувремену ће бити послат допис Министарству по овом питању.

Сви присутни чланови Одбора су се сагласили са овим предлогом председника Одбора.

Након ове дискусије, предлог председника, Одбор је већином гласова, (14 гласова – ЗА, 1 – уздржан, 1 - није гласао), усвојио следећи дневни ред:

1. Разматрање Предлога закона о потврђивању Споразума о признавању квалификација у високом образовању на Западном Балкану, који је поднела Влада (број: 011-344/23, од 21.02.2023. године),
2. Разматрање Предлога закона о потврђивању Споразума о признавању професионалних квалификација за докторе медицине, докторе стоматологије и архитекте у контексту Централно-европског Споразума о слободној трговини, са Анексом I, Анексом II и Анексом III, који је поднела Влада (број: 011-345/23, од 21.02.2023. године).

Пре преласка на рад по утврђеном дневном реду, усвојени су већином гласова, без примедаба, Записник 5. седнице Одбора, која је одржана 4. децембра 2022. године, Записник 6. седнице Одбора, која је одржана 24. децембра 2022. године, Записник 7. седнице Одбора, која је одржана 4. фебруара 2023. године и Записник 8. седнице Одбора, која је одржана 23. фебруара 2023. године.

Прва и друга тачка **:**

* **Разматрање Предлога закона о потврђивању Споразума о признавању квалификација у високом образовању на Западном Балкану, који је поднела Влада (број: 011-344/23, од 21.02.2023. године)**
* **Разматрање Предлога закона о потврђивању Споразума о признавању професионалних квалификација за докторе медицине, докторе стоматологије и архитекте у контексту Централно-европског Споразума о слободној трговини, са Анексом I, Анексом II и Анексом III, који је поднела Влада (број: 011-345/23, од 21.02.2023. године)**

Уводне напомене поводом ове две тачке дневног реда изнела је Маријана Дукић Мијатовић, државна секретарка Министарства просвете.

Маријана Дукић Мијатовић је информисала Одбор да је на Самиту лидера Западног Балкана, који је одржан у Софији под окриљем Берлинског процеса, потписана и усвојена Политичка декларација лидера Западног Балкана о заједничком регионалном тржишту. Поменуту декларацију је потписала председница Владе Републике Србије и овим чином Република Србија је званично дала подршку и усвојила Акциони план за успостављање заједничког регионалног тржишта. Влада Републике Србије је испунила све своје обавезе у овом процесу до сада. За ову компоненту, за споразуме о признавању академских и профеионалних квалификација је, проф. др Бојан Тубић, помоћник министра просвете, главни преговарач, који је био укључен током целог процеса.

На састанку у Берлину закључена су три споразума (Споразум о признавању академских квалификација, Споразум о међусобном признању професионалних квалификација за лекаре, стоматологе, архитекте и грађевинске инжењере и Споразум о слободи кретања и боравка грађана), а на седници која је у току биће представљена два споразума (Споразум о признавању академских квалификација на Западном Балкану и Споразум о признању професионалних квалификација за лекаре, стоматологе, архитекте).

Бранимир Јованчићевић је истакао да је овакав споразум начелно за сваку похвалу, али и да има неке мале недостатке и мане. Истакао је да је универзитетски простор прилично хетероген, алудирајући да на факултетима владају различити критеријуми.

Мирка Лукић Шаркановић је истакла да је неопходно да се уподоби план и програм, пре свега државних универзитета и да је у том смислу потребно помоћи и уподобити и оне акредитоване приватне факултете, како би и они имали исти или сличан план и програм, чиме би се стицао одређени изједначем ниво знања када, сви студенти заврше факултете.

Проф. др Ђорђе Павићевић је истакао да начелно мисли да је добро имати овакав споразум, али и да постоје неке сумње које би требало отклонити. Истакао је и да га занима да ли постоји начин да се друштво заштити од “црних тржишта” диплома.

Проф. др Марко Атлагић, председник Одбора, je истакао да је координација један од начина како се могу решити актуелни проблеми.

Мирка Лукић Шаркановић се сложила са председником Одбора и истакла да нема потребе измишљати ништа ново, већ да је довољно погледати наше људе који одлазе на запад, коју процедуру у том случају пролазе и то исто имплементирати код нас, када су у питању страни држављани.

Маријана Дукић Мијатовић, државна секретарка, је истакла да се у прелазним завршним одредбама (члан 12.) јасно каже, да обим овог споразума може да се прошири на акредитоване приватне факултете. Истакла је и да су сви овде заинтересовани за подизање што већег квалитета високог образовања. Осврнула се и на два члана који се тичу заједничке комисије за признање квалификација (све стране имају по три представника у оквиру комисије). Истакла је да је основна интенција ових споразума да се омогући платформом једна мобилност, а онда ће након тога тржиште дати одговор.

Бранимир Јованчићевић је истакао да све то на папиру добро звучи, али да је у пракси сасвим другачије. Истакао је и да Споразум треба да се прихвати, али је предложио да би на њему требало још да се ради.

Проф. др Ђорђе Павићевић је истакао да њега интересује шта ће та комисија урадити и који ће бити резултати њеног рада.

Проф. др Марко Атлагић је предложио да се иницира састанак са Одборима са суседним државама, јер сматра да би то било више него корисно.

Др Зоран Лутовац је истакао да је Управни суд вратио докторат Синиши Малом и поставио питање откуд суду право да одлучује о нечему за шта није компетентан, као и да они који су надлежни да то утврђују, су то већ утврдили.

Проф. др Марко Атлагић је предложио да се на некој од наредних седница питање аутономије универзитета стави као једна од тачака дневног реда,.

Након закључене расправе, председник Одбора је ставио на гласање прво Предлог закона о потврђивању Споразума о признавању квалификација у високом образовању на Западном Балкану, који је поднела Влада (број: 011-344/23, од 21.02.2023. године).

Одбор је већином гласова (12 – ЗА, 2 – није гласало, 1 - против) одлучио да предложи Народној скупштини **да прихвати** Предлог закона о потврђивању Споразума о признавању квалификација у високом образовању на Западном Балкану, који је поднела Влада.

Председник Одбора је ставио на гласање и другу тачку дневног Предлог закона о потврђивању Споразума о признавању професионалних квалификација за докторе медицине, докторе стоматологије и архитекте у контексту Централно-европског Споразума о слободној трговини, са Анексом I, Анексом II и Анексом III, који је поднела Влада.

Одбор је већином гласова (11 – ЗА, 3 – није гласало, 1 - против) одлучио да предложи Народној скупштини **да прихвати** Предлог закона о потврђивању Споразума о признавању професионалних квалификација за докторе медицине, докторе стоматологије и архитекте у контексту Централно-европског Споразума о слободној трговини, са Анексом I, Анексом II и Анексом III, који је поднела Влада.

Известилац Одбора на седници Народне скупштине, по ова два предлога закона, биће проф. др Марко Атлагић, председник Одбора

Седница је завршена у 11,40 часова.

**СЕКРЕТАР** **ПРЕДСЕДНИК**

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Драган Луковић проф. др Марко Атлагић